**Dette skjer under sjølve dåpen:**

Dåpen kjem tidleg i gudstenesta og begynner med at presten seier: «Med takk og glede tek kyrkjelyden imot barna som i dag skal bli døypte i Guds hus.»

Så les presten, ein medliturg, ein fadder eller foreldre frå Markusevangeliet 10,13–16, om kor vennleg Jesus tek imot barna. Deretter følgjer ei bønn som takkar Gud for barnet. Her kan òg namnet til barnet nemnast. Og så blir den såkalla «dåpsbefalinga» frå Matteusevangeliet 28,18–20 lesen, der Jesus seier: *Eg har fått all makt i himmelen og på jorda. Gå difor og gjer alle folkeslag til læresveinar: Døyp dei til namnet åt Faderen og Sonen og Den heilage ande og lær dei å halda alt det som eg har bode dykk. Og sjå, eg er med dykk alle dagar så lenge verda står.*

Deretter reiser alle i kyrkja seg og seier fram forsakinga og den kristne truvedkjenninga høgt saman. Så blir vatnet tømt i døypefonten, og presten ber ei bønn før foreldre med barnet og fadrar kjem fram. Presten spør da først den som ber barnet, om kva barnet heiter. Så spør presten både foreldre og fadrar: «Vil de at *NN* skal døypast til namnet åt Faderen og Sonen og Den heilage ande og oppsedast til eit liv i den kristne forsakinga og trua?»

Etter at foreldra og/eller den som ber barnet, har svara «Ja», held presten fram med å seie: «Gud vare din utgang og din inngang frå no og til evig tid. Eg teiknar deg med det heilage krossmerket – til vitnemål om at du skal høyra den krossfeste og oppstadne Jesus Kristus til og tru på han.»

Så tek ein dåpslua av. Den som ber, held barnet over døypefonten, og presten auser vatn tre gonger over hovudet til barnet og seier namnet og sjølve dåpsorda: «Etter vår Herre Jesu Kristi ord og bod døyper eg deg til namnet åt Faderen og Sonen og Den heilage ande.»

Dåpshandlinga blir avslutta med at presten legg handa på hovudet til den døypte og seier: «Den allmektige Gud har no gjeve deg sin heilage Ande, gjort deg til sitt barn og teke deg inn i sin truande kyrkjelyd. Gud styrkje deg med sin nåde til det evige livet. Fred vere med deg.»

Før dåpsfølgjet går tilbake til plassane sine, lyftar presten eller den som ber dåpsbarnet opp og presenterer den nye kyrkjemedlemmen for kyrkjelyden.

Under dåpen blir det tent eit lys for kvart barn. Dette lyset får ein med seg heim.

Når alle er døypte, ber presten foreldre og fadrar om å reise seg. Dei får høyre at dei er vitne til at barna er døypte med den kristne dåpen. Og saman med kyrkjelyden og heile kyrkja har dei fått del i eit heilagt ansvar: å vise omsorg for barnet, be for det og be saman med det, og hjelpe det til å bruke Guds ord og ta del i den heilage nattverden, så barnet kan leve og vekse i den kristne trua.

Så kan dei setje seg igjen, og gudstenesta held fram.